
Mozgó csapadékfrontok által létrehozott mintázatok

Kulcsszavak: csapadékképződés; reakció-diffúzió; mintázatképződés; alumínium-hidroxid; nemlineáris dinamika
A mintázatképződés alapvető fontosságú jelenség a természetben, élő és élettelen környezetünk megannyi példát szolgáltat a térben vagy időben periodikus jelenségekre. A csapadékleválás során kialakuló mintázatok, a szilikanövények illetve a Liesegang-jelenség behatóan tanulmányozott jelenségek az irodalomban.
Munkám célja reakció-diffúzió jelenségek vizsgálata volt olyan csapadékképződési reakcióban, ahol a csapadék a sajátion felesleg hatására komplex formában oldódni képes. Ehhez agaróz gélbe két oldalról savas alumínium-klorid oldatot és nátrium-hidroxid oldatot diffundáltattam be, állandó utánpótlással. A folyamatokat, csapadékmintázatokat a diffúzió irányára merőleges síkban figyeltem meg. Kísérletenként az alumínium-ion koncentrációját változtattam, ennek eredményeképpen három nagyon különböző mintázat kialakulásáról számolhatok be:
1. periodikus oldódási-leválási frontok ("oszcilláció")
2. a rendszerben levő inhomogenitások által indukált mozgó csapadékfrontok ("gerjeszthetőség")
3. laterális front instabilitás révén dendrites szerkezetű mintázatok kialakulása.
0,05 M alumínium-ion koncentráció értéknél tranziensen megjelenő periodikus oldódási-leválási ciklusokat figyeltem meg, melyek magyarázatához fontos figyelembe vennünk a kiindulási- és peremfeltételeket. A kezdetben üres gélbe, annak két oldaláról indul meg az ionok diffúziója. A két front találkozásánál csapadékzóna alakul ki, amely azután a növekvő hidroxid-ion koncentráció hatására oldódik. Mindeközben az hidroxid-ion front tovább halad a gél mélységében és újabb csapadékzónát hoz létre, amely később az első zónához hasonlóan oldódik. Egy csapadékzóna egy leválási-oldódási ciklust mutat, de a gél mélységében több ilyen zóna is kialakul és ezek ciklusai időben eltolódnak egymáshoz képest, oszcillációt látunk. Az oldódási-leválási ciklusokat követően csapadékfrontok jelennek meg a gélben levő inhomogenitásoknak megfelelően. A mozgó frontok nagy távolságot képesek megtenni, találkozáskor pedig kioltják egymást, tehát viselkedésük a homogén autokatalitikus reakció-diffúzió frontokéhoz hasonló.
0,20 – 0,40 M alumínium-ion koncentráció tartományban mozgó oldódási és csapadék-leválási frontok alakulnak ki, melyek idővel instabillá válnak, tűszerű, dendrites mintázatot hozva létre. Ehhez hasonló, Mullins-Sekerka instabilitással magyarázható mintázatképződést korábban még nem figyeltek meg csapadék-képződési reakciókkal végzett kísérletekben.
A kísérletek kiegészítésére egydimenziós szimulációt végeztem.
 



